ROZHODNUTIE KOMISIE
z 9. augusta 2005,
ktorým sa ustanovujú triedy reakcie na oheň niektorých stavebných výrobkov
[oznámené pod číslom K(2005) 2925]
(Text s významom pre EHP)
(2005/610/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii právnych a správnych predpisov členských štátov vzťahujúcich sa na stavebné výrobky (1), a najmä na jej článok 20 ods. 2,
keďže:
(1)
Smernica 89/106/EHS predpokladá, že v záujme zohľadnenia rozličných úrovní ochrany pri vykonávaní stavebných prác na národnej, regionálnej alebo miestnej úrovni sa môže javiť ako nevyhnutné ustanovenie tried zodpovedajúcich charakteristikám výrobkov pre každú základnú požiadavku v interpretačných dokumentoch. Tieto dokumenty boli uverejnené ako „Oznámenie Komisie vo vzťahu k interpretačným dokumentom smernice 89/106/EHS (2)“.
(2)
S ohľadom na základnú požiadavku bezpečnosti v prípade požiaru interpretačný dokument č. 2 upravuje vzájomne súvisiace opatrenia, ktoré spoločne definujú stratégiu protipožiarnej bezpečnosti, ktorá sa individuálne vypracuje v jednotlivých členských štátoch.
(3)
Interpretačný dokument č. 2 uvádza ako jedno z týchto opatrení obmedzenie vzniku a šírenia požiaru a dymu v určenej oblasti obmedzením tých vlastností stavebných výrobkov, ktoré prispievajú k úplnému rozvinutiu požiaru.
(4)
Stupeň tohto obmedzenia môže byť vyjadrený výlučne prostredníctvom určenia rôznych úrovní reakcie na oheň pri výrobkoch, pri ich konečnom použití.
(5)
Prostredníctvom harmonizácie bol rozhodnutím Komisie 2000/147/ES z 8. februára 2000, ktorým sa vykonáva smernica Rady 89/106/EHS, pokiaľ ide o klasifikáciu reakcie stavebných výrobkov na oheň (3), zavedený systém tried reakcie stavebných výrobkov na oheň.
(6)
V prípade niektorých stavebných výrobkov je potrebné použiť klasifikáciu upravenú rozhodnutím 2000/147/ES.
(7)
Triedy reakcie na oheň mnohých výrobkov a/alebo materiálov v rámci klasifikácie upravenej v rozhodnutí 2000/147/ES sú dobre zavedené a príslušné orgány pre boj proti požiarom v jednotlivých členských štátoch sú s nimi oboznámené, v dôsledku čoho sa na preverenie týchto konkrétnych požiarnych charakteristík nevyžaduje vykonanie skúšok.
(8)
Výrobky boli preverené s ohľadom na ich konečné použitie.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre stavebníctvo,
PRIJALA TOTO ROZHODNUTIE:
Článok 1
Stavebné výrobky a/alebo materiály, ktoré spĺňajú všetky požiadavky charakteristík „reakcie na oheň“ bez ďalšieho skúšania, sú uvedené v prílohe.
Článok 2
Osobitné triedy pre jednotlivé stavebné výrobky a/alebo materiály s ohľadom na klasifikáciu reakcie na oheň, prijaté rozhodnutím 2000/147/ES, sú uvedené v prílohe k tomuto rozhodnutiu.
Článok 3
Toto rozhodnutie je určené členským štátom.
V Bruseli 9. augusta 2005